**Facturile Aquacaraș pot fi plătite de acum**

 **în magazinele partenere PayPoint**

**Clienții companiei de apă Aquacaraș îşi pot plăti facturile de apă și canalizare extrem de simplu şi rapid, prin intermediul terminalelor din magazinele cu siglă galbenă PayPoint. Acest lucru este posibil datorită acordului de colaborare între PayPoint România, principalul operator de plăţi în numerar şi încărcare electronică prin puncte de retail, şi Aquacaraș, operator de apă și canalizare din județul Caraș-Severin.**

Serviciul se adresează clienților Aquacaraș din localitățile: Reșița, Caransebeș, Anina, Băile Herculane, Bocșa, Moldova Nouă, Oravița și Oțelu Roșu.

Pentru a efectua o plată, clientul trebuie doar să se prezinte cu factura în cel mai apropiat magazin cu semnul galben PayPoint și să comunice vânzătorului tipul de plată pe care doreşte să o efectueze. După scanarea codului de bare de pe factură, vânzătorul va încasa banii în numerar şi îi va oferi un bon cu toate detaliile tranzacţiei (data plăţii, suma, locaţia, furnizorul etc). Consumatorii nu sunt condiţionaţi de achiziţionarea unor articole din magazine şi nu există comisioane pentru tranzacţionări, serviciul fiind gratuit.

Cele mai apropiate magazine partenere PayPoint pot fi identificate pe site-ul companiei, la adresa [www.paypoint.com/romania](http://www.paypoint.com/romania) *,* sectiunea „Localizare comerciant”.